Komission asetus (ETY) N:o 86/93, annettu 19 päivänä tammikuuta 1993, tupakka-alan toimialakohtaisista järjestöistä ja sopimuksista annetun neuvoston asetuksen (ETY) N:o 2077/92 soveltamista koskevista yksityiskohtaisista säännöistä



Virallinen lehti nro L 012 , 20/01/1993 s. 0013 - 0014

Suomenk. erityispainos Alue 3 Nide 48 s. 0011

Ruotsink. erityispainos Alue 3 Nide 48 s. 0011



KOMISSION ASETUS (ETY) N:o 86/93, annettu 19 päivänä tammikuuta 1993, tupakka-alan toimialakohtaisista järjestöistä ja sopimuksista annetun neuvoston asetuksen (ETY) N:o 2077/92 soveltamista koskevista yksityiskohtaisista säännöistä EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon tupakka-alan toimialakohtaisista järjestöistä ja sopimuksista 30 päivänä kesäkuuta 1992 annetun neuvoston asetuksen (ETY) N:o 2077/92(1) ja erityisesti sen 12 artiklan, sekä katsoo, että toimialakohtaisen järjestön on vastattava vähintään kolmanneksesta kunkin asianomaisen ammattiryhmän jäsenten tuottamista, jalostamista tai ostamista tavaramääristä ollakseen kyllin edustava kyseisellä alueella; alueiden välisen epätasapainon välttämiseksi sen on useilla alueilla toimiessaan saavutettava tämän edustavuuden taso kaikilla niillä alueilla, joille sen toiminta ulottuu, olisi täsmennettävä, että tupakan kauppa käsittää tupakan kauppiaiden toiminnan lisäksi paalatun tupakan lopullisten käyttäjien ostotoiminnan, on tärkeätä vahvistaa ne tiedot, jotka toimialakohtaisten järjestöjen on toimitettava komissiolle silloin, kun niiden hyväksyminen kuuluu komission toimivaltaan, hyväksynnän peruuttaminen olisi saatettava pääsääntöisesti voimaan samalla hetkellä, jolloin hyväksymisen edellytykset eivät enää täyty; olisi kuitenkin säädettävä mahdollisuudesta rajoittaa tätä takautuvuutta olosuhteiden mukaan, olisi täsmennettävä, että alueiden välisellä tasolla toimivien toimialakohtaisten järjestöjen vähimmäisedustavuuden on oltava sama kuin se, josta alueellisten toimialakohtaisten järjestöjen tapauksessa säädetään, muiden kuin jäsenten maksettavaksi asetuksen (ETY) N:o 2077/92 9 artiklan 7 kohdan tai 10 artiklan 1 kohdan nojalla tarvittaessa tulevat maksut olisi vahvistettava varmoin ja valvottavin perustein, ja tässä asetuksessa säädetyt toimenpiteet ovat tupakan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Toimialakohtaista järjestöä pidetään asetuksen (ETY) N:o 2077/92 3 artiklan 1 kohdan b alakohdassa tarkoitetulla tavalla alueellisesti edustavana silloin, kun se vastaa vähintään kolmanneksesta niistä määristä, joita kunkin sen jäsenistössä edustettuna olevan ammattiryhmän jäsenet tuottavat, jalostavat tai ostavat tupakan tai tupakan lajikeryhmien tuotannossa, ensiasteen jalostuksessa tai kaupassa, joihin toimialakohtaisen järjestön oma toiminta kohdistuu. Kun toimialakohtainen järjestö harjoittaa toimintaansa alueiden välisellä tai yhteisön tasolla, sen on täytettävä ensimmäisessä alakohdassa ilmoitetut edustavuutta koskevat edellytykset jokaisella niistä alueista, joille sen toiminta ulottuu. Tupakan kauppa käsittää tupakkatuotteiden valmistuksen. 2 artikla Asetuksen (ETY) N:o 2077/92 4 artiklan soveltamiseksi on sellaisten toimialakohtaisten järjestöjen, jotka harjoittavat toimintaansa usean jäsenvaltion koko alueella tai osalla siitä tai yhteisön tasolla, osoitettava hyväksymistä koskeva hakemuksensa komissiolle liittäen siihen kaikki asiakirjat, joista käyvät erityisesti ilmi seuraavat: - useampien kuin yhden edellä mainitun asetuksen 3 artiklassa ilmoitetun toiminnon toteuttaminen, - toiminnan harjoittamisalueen maantieteellinen laajuus, - se, että järjestöt ovat jonkin jäsenvaltion tai yhteisön lainsäädännön mukaisesti perustettuja, - edellä 1 artiklassa tarkoitettujen edustavuutta koskevien edellytysten täyttyminen. Toimialakohtaisten järjestöjen on toimitettava komissiolle kaikki muut niiden toiminnan tuntemiseen sekä arviointiin tarvittavat asiakirjat ja tiedot. 3 artikla Asetuksen (ETY) N:o 2077/92 3 artiklan 3 kohdan ja 4 artiklan 3 kohdan mukainen hyväksynnän peruutus tulee voimaan siitä hetkestä alkaen, jolloin edellytykset hyväksymiselle eivät enää täyty. Peruutuspäätöksessä voidaan kuitenkin rajoittaa sen vaikutuksia peruutuksen syyn ja tapahtuneen mukaan. 4 artikla Asetuksen (ETY) N:o 2077/92 8 artiklan 1 kohdan toisen alakohdan soveltamiseksi voidaan sellaisen hankkeen laajentaminen, jonka soveltamisala koskee useampaa aluetta, hyväksyä ainoastaan, jos kyseiset toimialakohtaiset järjestöt edustavat vähintään kahta kolmannesta kyseisestä tuotannosta tai kaupasta jokaisella niistä alueista, joille niiden toiminta ulottuu, sekä jokaisella kyseisistä ammattialoista. 5 artikla Kun toimialakohtaiset järjestöt edellyttävät, että siihen kuulumattomat yksittäiset toimijat tai näiden ryhmittymät maksavat asetuksen (ETY) N:o 2077/92 9 artiklan 7 kohdan tai 10 artiklan 1 kohdan mukaisesti jäsenmaksuja, kyseisen järjestön on toimitettava tapauksen mukaan joko jäsenvaltiolle tai komissiolle kaikki muilta kuin jäseniltä perittävän maksun määrän vahvistamiseen tarvittavat tiedot. Jäsenvaltio ja komissio voivat tehdä kyseisen toimialakohtaisen järjestön osalta tarpeellisina pitämänsä tarkastukset. 6 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä tammikuuta 1993. Komission puolesta René STEICHEN Komission jäsen (1) EYVL N:o L 215, 30.7.1992, s. 80